S-167/2013

Mál þetta, sem dómtekið var 19. apríl sl., er höfðað af lögreglustjóranum á höfuðborgarsvæðinu með ákæru 26. febrúar 2013, á hendur J-kk-þgf A-kk-þgf G-kk-þgf, kt. 000000-0000, Berjavöllum 6, Hafnarfirði, fyrir ávana- og fíkniefna-, og vopnalagabrot í Reykjavík árið 2012 með því að hafa:

Fimmtudaginn 1. nóvember haft í vörslum sínum í sölu- og dreifingarskyni á heimili sínu að Berjavöllum 6 334,24 gr. af marijúana sem lögreglan fann við leit á heimili ákærða og í sama skipti einnig haft í vörslum sínum handjárn með lykli.

Teljast þessi brot varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 82/1998, sbr. lög nr. 68/2001 og 2. gr. sbr. 1. mgr. 14. gr. reglugerðar um ávana – og fíkniefni og önnur eftirlitsskyld efni nr. 233/2001 með síðari breytingum og 4. mgr. 30. gr., sbr. 1. mgr. 36. gr. vopnalaga nr. 16/1998.

Er þess krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 334,24 g af marijúana, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og 1 gróðurhúsalampa, 1 gróðurtjaldi, viftu, 2 viftum í einangruðum pappakassa, 2 tímarofum, 2 straumbreytum, 2 gróðurhúsalömpum með perum, tjaldsúlum, 2 stórum viftum, 6 börkum, 2 litlum viftum, 2 kolasíum, 8 fötum, 2 fjöltengjum, 4 stórum börkum, 2 kössum fyrir kannabisplöntur, 1 vigt í leðurhulstri af gerðinni Aosai, 1 hasspípu, 1 vefjupappír af gerðinni OCB, 1 stk. af „rettuendum“ (e. paper rolling tips) af gerðinni Elements og handjárnum með lykli.

Ákærði hefur fyrir dómi játað að hafa framið þau brot sem honum eru gefin að sök í ákæru að öðru leyti en því að hann hafnar því að fíkniefni þau sem hann hafi haft í vörslum sínum hafi verið ætluð til sölu- og dreifingar.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Samkvæmt skýrslu lögreglu barst henni þann 1. nóvember 2012 tilkynning frá borgara um mikla kannabislykt í stigagangi að Berjavöllum 6 í Hafnarfirði. Er lögreglumenn komu inn í stigaganginn fundu þeir strax þó nokkra kannsbislykt, sem þeir ráku að íbúð nr. 104. Þegar bankað var á dyr kom ákærði til dyra og fundu lögreglumenn megna kannabislykt þegar hann opnaði dyrnar. Ákærði varð við beiðni um að bjóða lögreglumönnunum inn og framvísaði stórri glerkrukku með ætluðu kannabisefni í. Í barnaherbergi íbúðarinnar voru mikil áhöld til fíkniefnaræktunar og á meðal þeirra voru 30 stórir zip-lock pokar. Voru ákærði og kærasta hans, S-kvk-nf S-kvk-nf, sem var í íbúðinni, handtekin grunuð um fíkniefnamisferli. Við leit í íbúð ákærða fundust meðal annars tvær glerkrukkur með ætluðu kannbisefni á gólfi við hjónarúm og lítil glerkrukka með litlu magni af ætluðu kannabisefni í skáp í eldhúsi. Ákærði tjáði lögreglu á vettvangi að hann ætti í skuldaveseni. Hann kvaðst ekki eiga áhöldin til ræktunar, heldur væri hann að geyma þetta. Hann taldi magn kannabisefnanna vera um 200 g, en hann hafi einungis keypt eitt gramm. Hann viðurkenndi að eiga litlu krukkuna, sem í var lítið magn af kannabis, auk kannabismöllu og hvíts efnis sem hann sagði vera mjólkursykur.

Ákærði gaf skýrslu hjá lögreglu 3. desember 2012. Hann kvað áhöld til fíkniefnaneyslu sem fundist hafi á heimili hans hafa verið hans eigin. Hann kvaðst ekki vera eigandi fíkniefnanna sem hafi fundist, en neitaði að gefa upp hver það væri. Hann kvaðst ekki hafa hugmynd um hve mikið af efnum hafi verið að finna á heimili hans. Þá sagðist hann ekki geta tjáð sig um hver ætti áhöldin sem ætluð væru til framleiðslu á fíkniefnum. Hann viðurkenndi að eiga litla vog með ætluðum kannabisleifum á, en kvaðst ekki eiga zip-lock pokana. Hann neitaði því að selja fíkniefni.

Fyrir dómi skýrði ákærði svo frá að hann hafi verið fenginn til að geyma fíkniefnin sem fundust á heimili hans og hann hafi ekki haft hugmynd um magn þeirra. Hann hafi átt að geyma efnin í einn til tvo daga, en þá yrðu þau sótt. Búnaður til fíkniefnaframleiðslu hafi verið í eigu sama aðila. Hann kvað þessu hafa verið hent inn hjá sér, en gat ekki skýrt hvers vegna efnin hefðu þá verið annars staðar en búnaðurinn, m.a. í krukkum við hjónarúm. Hann neitaði því að hafa nokkurn tíma selt fíkniefni, framleitt eða ræktað.

Vitnið B-kk-nf Ö-kk-nf G-kk-nf lögreglumaður kvaðst hafa komið á vettvang til að aðstoðaða við leit. Hann kvað lögreglu hafa talið efnin vera ætluð til sölu og dreifingar þar sem um mikið magn efna hafi verið að ræða og mikið af búnaði til framleiðslu fíkniefna hafi verið á íbúðinni. Aðspurður kvað hann búnaðinn ekki hafa verið upp settan og sagðist ekki vita til þess að peningar hefðu fundist í íbúðinni.

Vitnið P-kk-nf M-kk-nf S-kk-nf lögreglumaður kvaðst hafa mætt á vettvang ásamt félaga sínum. Hann kvað framleiðslutæki og zip-lock poka í íbúðinni, ásamt miklu magni fíkniefna, hafa bent til þess að um væri að ræða fíkniefni ætluð til sölu og dreifingar. Magnið væri mun meira en í neysluskyni. Hann kvað tækin hafa verið í barnaherbergi, en efnin á borði í eldhúsi og í krukkum í hjónaherbergi. Aðspurður taldi hann búnað til framleiðslu fíkniefna ekki hafa verið upp settan og ekki hafi fundist peningar.

Vitnið S-kk-nf G-kk-nf lögreglumaður sagðist hafa komið á staðinn og fundið kannabislykt á stigaganginum. Hann kvað ákærða strax hafa framvísað krukku með kannabisefnum í. Þeir hafi svo fundið yfir 300 g af kannabis. Ljóst væri að efnið væri ekki ætlað til einkaneyslu. Hann kvað áhöld til ræktunar hafa fundist. Þau hafi verið eins og búið væri að pakka saman ræktun. Hann taldi aðspurður að ekki hefðu fundist peningar í íbúðinni, að minnsta kosti ekki í óeðlilegu magni.

I.

Ákærði hefur viðurkennt að hafa haft í vörslum sínum fíkniefni og handjárn sem fundust við leit á heimili hans 1. nóvember sl. Hann hefur hins vegar neitað því að fíkniefnin hafi verið ætluð til sölu, heldur hafi hann verið að geyma þau, ásamt búnaði til ræktunar, fyrir annan aðila.

Allir þeir lögreglumenn sem komu fyrir dóminn kváðu magn fíkniefnanna, 30 stóra zip-lock poka, sem notaðir séu til flutnings fíkniefna, og búnað til framleiðslu fíkniefna, hafa leitt til þess að brot ákærða hafi verið rannsakað sem varsla fíkniefna í sölu- og dreifingarskyni.

Fíkniefnin sem fundust í íbúð ákærða voru víðs vegar um íbúðina. Ákærði framvísaði einni glerkrukku við lögreglu. Tvær stórar glerkrukkur fundust við rúm í hjónaherbergi. Þá fundust efni á eldhúsborði og í skáp í eldhúsi. Ákærði bar fyrir dóminum að efnunum, auk búnaðar til framleiðslu fíkniefna, hafi verið hent inn í barnaherbergi íbúðarinnar. Hann gat ekki útskýrt hvers vegna efnin hefðu verið á öðrum stöðum, en ekki meðal tækjanna. Magn fíkniefnanna er langt umfram það sem vænta má til einkaneyslu. Þau tæki sem fundust í íbúðinni, pokar til geymslu og flutnings efnanna og vog sem fannst á heimili ákærða, benda öll til þess að ofangreind fíkniefni hafi verið ætluð til sölu- og dreifingar. Telur dómurinn hafið yfir skynsamlegan vafa að ákærði hafi haft fíkniefnin í vörslum sínum í sölu- og dreifingarskyni. Samkvæmt þessu verður ákærði sakfelldur fyrir þau brot sem honum eru gefin að sök í ákæru og eru þau þar rétt færð til refsiákvæða.

Ákærði er fæddur í desember 1979. Samkvæmt sakavottorði hefur ákærði ekki gerst sekur um brot svo kunnugt sé. Með hliðsjón af sakarefni málsins þykir refsing ákærða hæfilega ákveðin fangelsi í 60 daga. Rétt þykir að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Upptækt skal gera 334,24 g af marijúana, 1 gróðurhúsalampa, 1 gróðurtjald, viftu, 2 viftur í einangruðum pappakassa, 2 tímarofa, 2 straumbreyta, 2 gróðurhúsalampa með perum, tjaldsúlur, 2 stórar viftur, 6 barka, 2 litlar viftur, 2 kolasíur, 8 fötur, 2 fjöltengi, 4 stóra barka, 2 kassa fyrir kannabisplöntur, 1 vigt í leðurhulstri af gerðinni Aosai, 1 hasspípu, 1 vefjupappír af gerðinni OCB, 1 stk. af „rettuendum“ (e. paper rolling tips) af gerðinni Elements og handjárn með lykli sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef héraðsdómslögmanns, 183.750 krónur að meðtöldum virðisaukaskatti.

Af hálfu ákæruvaldsins flutti málið H-kvk-nf S-kvk-nf P-kvk-nf fulltrúi.

B-kvk-nf B-kvk-nf héraðsdómari kveður upp þennan dóm.

D Ó M S O R Ð :

Ákærði, J-kk-nf A-kk-nf G-kk-nf, sæti fangelsi í 60 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru gerð 334,24 g af maríhúana, 1 gróðurhúsalampi, 1 gróðurtjald, vifta, 2 viftur í einangruðum pappakassa, 2 tímarofar, 2 straumbreytar, 2 gróðurhúsalampar með perum, tjaldsúlur, 2 stórar viftur, 6 barkar, 2 litlar viftur, 2 kolasíur, 8 fötur, 2 fjöltengi, 4 stórir barkar, 2 kassar fyrir kannabisplöntur, 1 vigt í leðurhulstri af gerðinni Aosai, 1 hasspípa, 1 vefjupappír af gerðinni OCB, 1 stk. af „rettuendum“ (e. paper rolling tips) af gerðinni Elements og handjárn með lykli.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef héraðsdómslögmanns, 183.750 krónur.

B-kvk-nf B-kvk-nf